钦定古今图书集成/历象汇编/庶征典/第009卷 > 汉书 > 眭两夏侯京翼李传赞
## 钦定古今图书集成/历象汇编/庶征典/第009卷 > 汉书 > 眭两夏侯京翼李传赞

幽赞神明，通合天人之道者，莫著乎《易》《春秋》。然子赣
犹云：“夫子之文章可得而闻，夫子之言性与天道，不
可得而闻已矣。”汉兴，推阴阳言灾异者，孝武时有董
仲舒、夏侯始昌，昭、宣则眭孟、夏侯胜，元成则京房、翼
奉、刘向、谷永，哀平则李寻、田终术，此其纳说时君，著
明者也。察其所言，仿佛一端，假经设谊，依托象类，或
不免乎，亿则屡中。仲舒下吏，夏侯囚执，眭孟诛戮，李
寻流放，此学者之大戒也。京房区区，不量浅深，危言
刺讥，构怨彊臣，罪辜不族，踵亦不密以失身，悲夫！